CORRIGENDUM This document corrects the COM (2019) 930 final of 20.11.2019 Level of sensibility removed from the cover page The text should read as follows:

Znamená to, že Grécko by podľa očakávania malo v roku 2019 dosiahnuť prebytok verejných financií vo výške 1,3 % HDP. Toto je výrazne nad priemerom deficitu eurozóny vo výške 0,8 % HDP. Verejné financie Grécka boli od roku 2016 v prebytku v dôsledku značného úsilia o fiškálnu konsolidáciu v rámci programu EMS, ale určitú úlohu v tom zohrali aj nedostatočne realizované verejné investície. Dosiahnutie prebytku verejných financií je v súlade s odhadovaným výrazným znížením štrukturálneho salda (z 5,8 % HDP v roku 2016 na 3,0 % v roku 2019), čo naznačuje postupné uvoľňovanie príslušných zámerov fiškálnej politiky.

Grécko je v roku 2019 na ceste výrazne prekonať splnenie cieľa primárneho prebytku 3,5 %, čo by bolo piaty rok za sebou, keď sa podarilo tieto ciele prekročiť. Rozptýlili sa tým obavy, ktoré sa objavili na začiatku tohto roka, a to, že prijatie fiškálnych opatrení v máji 2019 ohrozí dosiahnutie cieľa primárneho prebytku. Nová vláda tieto opatrenia zachovala. Opatrenia z mája zahŕňali: nové systémy vyrovnania (so 120 splátkami) daňových dlhov a pre fondy sociálneho zabezpečenia a obce; zníženie dane z pridanej hodnoty v prípade vybraných položiek; opätovné zavedenie vyplácania 13. mesačného dôchodku a zrušenie predchádzajúcej reformy v oblasti pozostalostných dôchodkov. Okrem toho sa upustilo od reformy dane z príjmov fyzických osôb predtým schválenú v roku 2017, ktorou by sa rozšíril základ dane a fiškálne neutrálne znížili sadzby od roku 2020. Fiškálne náklady na májové opatrenia sa v súčasnosti odhadujú na úrovni 0,7 % HDP, čo je menej ako očakávané náklady v rozsahu 1,1 až 1,4 % HDP podľa júnovej správy o sprísnenom dohľade, a to z dôvodu nižšieho než očakávaného prevodu dlhov z existujúcich systémov vyrovnania daňových dlhov do nového systému. Kvalita týchto opatrení vyvoláva obavy vzhľadom na cieľ zlepšiť kvalitu verejných financií a ich súlad s reformami prijatými v rámci programu Európskeho mechanizmu pre stabilitu. V júli nová vláda zmenila splátkový systém so 120 splátkami, aby sa stal najmä pre podniky atraktívnejším, a prijala menšie zníženie dane z nehnuteľnosti ENFIA.

Prognóza je vystavená rizikám lepšieho a horšieho než očakávaného vývoja, pričom riziká horšieho než očakávaného vývoja sú výraznejšie. Výhľadové riziká horšieho než očakávaného vývoja vyplývajú zo spomalenia zahraničného dopytu, ako aj z pretrvávajúceho nedostatočného čerpania rozpočtových prostriedkov určených na verejné investície. Riziká lepšieho než očakávaného vývoja vyplývajú z výrazného zlepšenia podnikateľskej a spotrebiteľskej nálady, ktorá sa ešte musia premietnuť do výrazného zvýšenia výdavkov. Prognóza závisí od zachovania reformného plánu dohodnutého v rámci sprísneného dohľadu, a to vrátane reforiem v rámci riešenia nesplácaných úverov, ktorého cieľom je zabezpečiť dostatočné zníženie objemu nesplácaných úverov a podporiť bankové úvery.

Na základe tejto správy by Euroskupina mohla prijať rozhodnutie o uvoľnení druhého súboru politicky podmienených dlhových opatrení v objeme 767 miliónov EUR. Euroskupina sa 22. júna 2018 dohodla, že balík opatrení na odpustenie dlhu Grécka by mal zahŕňať motiváciu na zabezpečenie, aby krajina silným a nepretržitým spôsobom vykonávala reformné opatrenia dohodnuté v rámci programu Európskeho mechanizmu pre stabilitu. S týmto cieľom budú určité dohodnuté dlhové opatrenia sprístupnené Grécku v polročných tranžiach až do polovice roka 2022, a to pod podmienkou dodržiavania záväzkov týkajúcich sa kontinuity a pokračovania reforiem na základe pozitívnych správ v rámci sprísneného dohľadu. Medzi tieto opatrenia patrí: i) vrátanie súm zodpovedajúcich príjmom vyplývajúcim z hodnoty gréckych štátnych dlhopisov, ktoré majú v držbe centrálne banky v rámci programu pre trhy s cennými papiermi a dohody o čistých finančných aktívach, a ii) upustenie od zvýšenia marže úrokovej sadzby v rámci niektorých úverov poskytovaných z Európskeho nástroja finančnej stability za obdobie od 17. júna 2019 do 31. decembra 2019.

Táto správa je štvrtou správou o sprísnenom dohľade nad Gréckom. Vydáva sa spolu s posúdením návrhu rozpočtového plánu Grécka na rok 2020 a slúži aj ako osobitná monitorovacia správa v rámci postupu pri makroekonomickej nerovnováhe pre Grécko v rámci európskeho semestra, v prípade ktorého sa v rámci európskeho semestra v roku 2019 zistilo, že čelí nadmerným nerovnováham. Táto správa vychádza zo zistení, ktoré sú výsledkom misie do Atén uskutočnenej Komisiou v spolupráci s Európskou centrálnou bankou v čase od 23. do 26. septembra 2019( ). Medzinárodný menový fond sa na misii zúčastnil v rámci svojho cyklu dohľadu podľa článku IV v roku 2019, zatiaľ čo Európsky mechanizmus pre stabilitu sa zúčastnil v rámci svojho systému včasného varovania a v súlade s memorandom o porozumení z 27. apríla 2018 o pracovných vzťahoch medzi Európskou komisiou a Európskym mechanizmom pre stabilitu.

Sprísnený dohľad poskytuje komplexný rámec pre monitorovanie hospodárskeho vývoja a uplatňovanie politík, ktoré sú potrebné na zabezpečenie udržateľného oživenia hospodárstva. Umožňuje pravidelné hodnotenie najnovšieho hospodárskeho a finančného vývoja v Grécku, ako aj monitorovanie podmienok financovania krajiny a aktualizácie analýzy udržateľnosti dlhovej služby. Sprísnený dohľad takisto predstavuje rámec pre hodnotenie celkového záväzku, ktorý Grécko dalo Euroskupine 22. júna 2018 a v rámci ktorého sa Grécko zaväzuje, že bude pokračovať a dokončí reformy prijaté v rámci Európskeho mechanizmu pre stabilitu a zabezpečí splnenie cieľov dôležitých reforiem prijatých v rámci programov finančnej pomoci. V rámci sprísneného dohľadu sa v tomto kontexte monitoruje vykonávanie osobitných záväzkov spočívajúcich v dokončení kľúčových štrukturálnych reforiem spustených v rámci programu v šiestich kľúčových oblastiach, a to v dohodnutých lehotách až do polovice roka 2022. Konkrétne ide o oblasti: i) fiškálnych a fiškálno-štrukturálnych politík, ii) sociálneho zabezpečenia, iii) finančnej stability, iv) trhu práce a trhu s výrobkami, v) privatizácie a vi) modernizácie verejnej správy ( ). V prípade pätnástich osobitných záväzkov je lehota stanovená do polovice roka 2019 a pokrok dosiahnutý v súvislosti s týmito záväzkami sa hodnotí v tejto správe.

Verejné financie Grécka naďalej čelia významným fiškálnym rizikám, ktoré sa týkajú dôchodkov a miezd vo verejnom sektore. Napriek tomu, že Štátna rada nedávno potvrdila ústavnosť hlavných pilierov reformy dôchodkového systému z roku 2016, niektoré jej prvky (vrátane rezerv pre doplnkové dôchodky a akruálnych sadzieb v prípade dlhodobých pracovných kariér v hlavnom dôchodku) sa budú musieť upraviť. Hoci riešenie týchto aspektov môže mať stále výrazný vplyv na rozpočet, grécke orgány sa zaviazali, že prípadné dodatočné fiškálne náklady udržia v rámci rozpočtového stropu ministerstva práce na rok 2020. Tento prípadný negatívny fiškálny vplyv bude okrem toho výrazne obmedzený aj tým, že hlavné časti dôchodkovej reformy z roku 2016 boli vyhlásené, že sú v súlade s ústavou, a Štátna rada neudelila právo na finančnú náhradu so spätnou účinnosťou. Dôchodkové práva zamestnancov vo verejnom sektore však naďalej skúma Dvor audítorov. Pokiaľ ide o mzdy vo verejnom sektore, vysoký počet dočasných zamestnancov a riziká súvisiace s rozšírením rozsahu výnimiek z jednotnej mzdovej tabuľky sú naďalej zdrojom obáv. Hoci sa zmenšil, naďalej existuje potenciál nadmerného prekročenia fiškálneho cieľa 3,5 % HDP v dôsledku nedostatočného čerpania prostriedkov rozpočtu na verejné investície.

FIŠKÁLNE ŠTRUKTURÁLNE POLITIKY

Na základe zistení štúdie o technickej podpore sa európske inštitúcie dohodli, že oceňovanie na účely aktualizácie hodnôt dane z nehnuteľností ENFIA (osobitný záväzok do polovice roka 2019) by sa malo zmeniť tak, aby sa do polovice roku 2020 uľahčilo dosiahnutie zásadnejšej reformy systému hodnôt dane z nehnuteľností. Nová vláda súhlasila najmä s tým, že podstatne rozšíri základ dane z nehnuteľností na účely ENFIA a iných daní z nehnuteľností. Očakáva sa, že reformou s podrobne stanoveným časovým plánom realizácie sa zvýši základ dane z nehnuteľností ENFIA o viac ako 20 % v prípade výberu dane ENFIA v roku 2020 a zvýši sa ňou spravodlivosť a účinnosť systému dane z nehnuteľností.

Grécke orgány oznámili, že na tri roky pozastavia výber dane z pridanej hodnoty na nové budovy s cieľom podporiť sektor stavebníctva. Opatrenie predstavuje riziko, že sa zvýši podiel tieňovej ekonomiky a v súčasnosti je predmetom preskúmania z hľadiska jeho súladu s právom EÚ. Európske inštitúcie vyzvali grécke orgány, aby vypracovali alternatívne opatrenia na riešenie problémov, ktorým čelí sektor stavebníctva v Grécku, a s cieľom bojovať proti tieňovej ekonomike.

Pokrok sa dosiahol v súvislosti s významnými daňovými opatreniami, ktorých cieľom je zvýšiť likviditu na domácich trhoch s podnikovými dlhopismi tým, že sa otvoria zahraničným investorom. Grécke orgány zrušia zrážkovú daň z podnikových dlhopisov kótovaných na domácom trhu v prípade nerezidentov, čím sa dosiahne, že uplatňovanie zrážkovej dane na tieto dlhopisy bude v súlade s praxou vo väčšine členských štátov EÚ. Podobný prístup sa prijme aj v prípade, keď medzinárodní investori nakupujú priame dlhopisy, ktoré banky emitovali na splnenie minimálnej požiadavky na vlastné zdroje a oprávnené záväzky.

Vzhľadom na nahromadenie predchádzajúcich oneskorení nie je pravdepodobné, že sa podarí splniť cieľ stanovený na koniec roka 2019, ktorý sa týka počtu zamestnancov v nezávislej agentúre pre verejné príjmy. Nová vláda však prijala dôležité záväzky s cieľom urýchlene prijať dohodnuté doplňujúce opatrenia zamerané na ďalšie posilnenie kapacít tejto nezávislej agentúry a zvýšiť jej atraktívnosť pre kvalifikovaných uchádzačov. Negatívny trend z roku 2018 v prípade počtu zamestnancov nezávislej agentúry sa na konci tretieho štvrťroka 2019 otočil, naďalej však chýba približne 1 000 zamestnancov, pokiaľ ide o cieľ stanovený pre koniec roka 2019. Nedávne schválenie prijatia dodatočných 600 zamestnancov je krok správnym smerom. Nová vláda sa zaviazala dokončiť prelomové reformy v oblasti ľudských zdrojov s cieľom umožniť nezávislej agentúre prijať a udržať si kvalifikovaných pracovníkov a zároveň jej pridelila potrebný rozpočet. Týmto sa v gréckej verejnej správe prvýkrát zavedie systém odmeňovania podľa úloh. Grécke orgány sa zaviazali, že do konca roku 2019 prijmú právne predpisy o pracovnom zaradení a doplňujúcu mzdovú tabuľku v dostatočnom čase, aby mohol nový systém nadobudnúť účinnosť od 1. júla 2020. S cieľom zabezpečiť dostatočnú úroveň sebestačnosti v každodenných činnostiach v oblasti IT sa nezávislá agentúra a Generálny sekretariát pre informačné systémy dohodli, že do konca roka 2019 vypracujú plán s cieľom objasniť ich príslušné právomoci. Grécke orgány napokon potvrdili, že sa našla vhodná budova, ktorá do konca roku 2020 umožní prijať všetky útvary ústredia nezávislej agentúry, ktoré sú v súčasnosti roztrúsené v 13 budovách.

S cieľom uľahčiť splatenie daňových dlhov grécke orgány zmenia základný splátkový systém. Dohodnutými zmenami sa zaistí väčšia flexibilita systému, okrem iného zvýšením maximálneho počtu splátok na 24 alebo 48 v závislosti od druhu dane (zo súčasných 12 a 24 splátok), a zvýši sa motivácia zostať v systéme až do úplného vyrovnania dlhu. Z hľadiska dôveryhodnosti tohto revidovaného systému je dôležité, aby sa grécke orgány zaviazali, že nebudú zavádzať nové ad hoc splátkové systémy.

Nová vláda prijala nový všeobecný akčný plán s cieľom vyriešiť zostávajúce nedoplatky do roku 2021, keďže sa v rámci predchádzajúceho plánu od ukončenia programu nedosiahol dostatočný pokrok. Výška nedoplatkov monitorovaných v rámci sprísneného dohľadu bola koncom augusta 2019 naďalej na vysokej úrovni, a to 1,3 mld. EUR v porovnaní s 1,7 mld. EUR v predchádzajúcom roku. Je výrazne nad cieľom nulových nedoplatkov stanovenom pri uzavretí programu Európskeho mechanizmu pre stabilitu. Cieľom nového akčného plánu je do decembra 2019 znížiť čistý objem nedoplatkov na 1 mld. EUR a do konca roka 2020 úplne vyrovnať nedoplatky s výnimkou 140 mil. EUR v prípade dôchodkových nárokov, ktoré sa vyrovnajú do júna 2021. V pláne riešia hlavné výzvy týkajúce sa vyrovnania nedoplatkov a v záujme dosiahnutia svojich cieľov jeho súčasťou je viacero právnych, administratívnych a IT opatrení.

Pracuje sa na opatreniach na zabránenie vzniku nových nedoplatkov (osobitný záväzok do polovice roka 2019), budú si však vyžadovať viac času, pokiaľ ide o ich plné vypracovanie a vykonávanie. Grécky dvor audítorov v rámci svojho následného auditu poznamenal, že sa dosiahol pokrok vo väčšine jeho odporúčaní. Niektoré z kľúčových odporúčaní si však budú vyžadovať viac času, a to aj vzhľadom na veľmi krátke obdobie, ktoré uplynulo od jeho prvého auditu. V rámci nového akčného plánu v oblasti vyrovnania nedoplatkov grécke orgány zriadia ministerským rozhodnutím riadiaci výbor, aby sa zabezpečilo včasné vykonávanie plánu v oblasti vyrovnania nedoplatkov a plánu proti hromadeniu nových nedoplatkov. Zostávajúce audity ex ante, ktoré vykonal grécky dvor audítorov v prípade mimorozpočtových fondov a miestnych samospráv, sa podľa plánu postupne ukončili.

Používanie jednotného účtu štátnej pokladnice a jednotnej účtovnej osnovy je vo všeobecnosti naďalej na dobrej ceste. Úplné používanie jednotného účtu štátnej pokladnice do konca roka 2019 si vyžiada ďalšie úsilie, ale celkovo dostatočne napreduje. Pokiaľ ide o jednotnú účtovnú osnovu, nová vláda vytvorila riadiaci výbor, ktorý má na tento projekt dohliadať, a podnikla určité počiatočné kroky na používanie účtovnej osnovy aj v rámci rozpočtu na verejné investície. V súvislosti s jej úplným používaním v tejto oblasti treba dosiahnuť väčšiu zrozumiteľnosť.

SOCIÁLNA STAROSTLIVOSŤ

Hoci Štátna rada potvrdila ústavnosť hlavných prvkov reformy dôchodkového systému z roku 2016, niektoré jej aspekty sa budú musieť zmeniť. Grécke orgány pripravujú návrhy na riešenie otázok, ktoré Štátne rada nastolila vo svojom rozhodnutí, a zaviazali sa nájsť riešenia na obmedzenie nákladov na potrebné zmeny v rámci rozpočtu ministerstva práce na rok 2020. V porovnaní s rozhodnutím Štátnej rady druhá komora Dvora audítorov však nedávno dospela k opačnému záveru, pokiaľ ide o dôchodkové práva úradníkov vo verejnom sektore, čo vytvára ďalšiu neistotu.

Z dôvodu zmien v splátkovom kalendári došlo k oneskoreniu spätného vymáhania výdavkov na zdravotnú starostlivosť za rok 2018 (osobitný záväzok do polovice roka 2019), aj keď potrebné právne predpisy čoskoro nadobudnú účinnosť. Na začiatok vymáhania v júni malo vplyv rozhodnutie gréckych orgánov predĺžiť maximálnu lehotu splatnosti týkajúcu sa spätného vymáhania výdavkov až na 120 mesačných splátok. Hoci sa očakáva, že väčšina poskytovateľov ich splatí do piatich rokov, zmena stále vedie k celkovému zníženiu platieb a zhoršuje situáciu v oblasti likvidity fondu zdravia. Európske inštitúcie vyzvali grécke orgány, aby zintenzívnili svoje úsilie v tejto oblasti.

Grécke orgány plánujú podniknúť viacero krokov s cieľom racionalizovať výdavky na zdravotnú starostlivosť, čím by sa mohol znížiť objem spätne vymáhaných prostriedkov v strednodobom a dlhodobom horizonte, pričom ich ambicióznosť bude musieť byť úmerná niektorým z nedávno podniknutých krokov idúcich opačným smerom. Grécke orgány plánujú zriadiť národný register onkologických ochorení a agentúru pre hodnotenie zdravotníckych technológií, posilniť rokovací výbor pre lieky a zintenzívniť prácu na vývoji klinických protokolov, ako aj ďalšie opatrenia. Hoci všetky tieto kroky idú správnym smerom, očakáva sa, že ich vplyv sa prejaví až v dlhodobom horizonte. Grécke orgány zároveň odložili ročnú aktualizáciu cenového vestníka, ktorá má zvyčajne za následok úpravu cien liekov smerom nadol, a zároveň majú v úmysle odstrániť 25 % vstupný poplatok pre inovačné lieky. Obe tieto opatrenia majú potenciál v nadchádzajúcich mesiacoch zvýšiť objem spätne vymáhaných výdavkov.

Tempo dosahovania pokroku pri plnení záväzkov do polovice roka 2020, ktorých cieľom je zvýšiť podiel centralizovaného obstarávania v oblasti výdavkov nemocníc a konsolidovať sieť poskytovateľov zdravotnej starostlivosti, je pomalé. Napriek tomu sú grécke orgány naďalej odhodlané uskutočniť túto reformu a plánujú reorganizovať nedávno zriadený centrálny orgán pre obstarávanie s cieľom zvýšiť jeho pružnosť a efektívnosť v strednodobom horizonte. Grécke orgány vďaka technickej podpore poskytovanej prostredníctvom Európskej komisie dosiahli takisto pokrok pri aktualizácii systému nemocničných náhrad. Bude dôležité, aby grécke orgány nadviazali na dosiahnutý pokrok.

Grécke orgány pozastavili otváranie ďalších centier zdravotnej starostlivosti, aby prehodnotili najvhodnejšiu štruktúru poskytovania primárnej zdravotnej starostlivosti, aj keď naznačili svoj zámer zachovať základné prvky už prijatej reformy. V dôsledku toho sa v nasledujúcich šiestich mesiacoch považuje za realistické otvorenie maximálne desiatich ďalších jednotiek primárnej zdravotnej starostlivosti. Ešte treba objasniť harmonogram zavádzania kľúčových prvkov reformy, ako je povinné zaevidovanie sa u rodinného lekára a funkcie prvého kontaktu.

Pokiaľ ide o sociálnu politiku, reforma rámca dávok pre osoby so zdravotným postihnutím (osobitný záväzok do polovice roka 2019) napreduje, ale s významnými oneskoreniami technickej povahy, na ktoré nemajú grécke orgány vplyv. Zatiaľ čo modernizácia a zjednodušenie administratívnych postupov na určenie stavu osoby so zdravotným postihnutím napreduje, nový prístup k určovaniu stavu osoby so zdravotným postihnutím na základe lekárskeho aj funkčného posúdenia sa ešte musí prijať. Mala sa vypracovať nová metodika na základe výsledkov pilotného projektu, ktorý čelil oneskoreniam z dôvodov, na ktoré grécke orgány nemajú vplyv. Keď bude k dispozícii hodnotenia, dohodne sa revidovaný časový plán: ak bude hodnotenie čoskoro k dispozícii, do februára by mal byť k dispozícii koncepčný dokument o reforme a do júna 2020 by sa mala reforma uskutočniť.

Plnenie osobitných záväzkov pre koniec roka 2019, ktoré sa týkajú dokončenia systému príjmov zo sociálnej solidarity a preskúmanie dotácií na miestnu verejnú dopravu, je naďalej dobrej ceste. Grécke orgány dokončili druhý pilier systému príjmov zo sociálnej solidarity – sociálne začlenenie – a pracujú na treťom pilieri, ktorý je založený na poskytovaní aktívnych služieb trhu práce s cieľom pomôcť príjemcom systému (opätovne) vstúpiť na trh práce. V záujme splnenia tohto záväzku grécke orgány pracujú na systematickejšom prístupe k navrhovaniu a riadeniu aktívnych služieb trhu práce, ktoré boli testované a ktoré by sa mali po svojom hodnotení postupne rozširovať. Pokiaľ ide o nadchádzajúce preskúmanie systému dotácií na miestnu verejnú dopravu, grécke orgány potvrdili svoj záväzok posúdiť primeranosť súčasného systému dotovaného cestovného pre miestnu verejnú dopravu do konca roka 2019 a prijať opatrenia v nadväznosti na prípadné odporúčania na zlepšenie systému.

POLITIKY FINANČNÉHO SEKTORA

Situácia v oblasti likvidity gréckych bánk sa ďalej zlepšila a existujú náznaky, že prístup bánk na trh sa postupne obnovuje, ale pretrvávajúce riziká a výzvy sú naďalej výrazné. Banky naďalej čelia veľkému objemu nesplácaných úverov a zároveň pretrvávajú iné problémy, ako napríklad nestabilná ziskovosť a silné prepojenie medzi štátom a bankami, a to aj v dôsledku vysokého podielu odložených daňových úľav v rámci kapitálu bánk. Pri pohľade do budúcnosti čelí grécky bankový sektor výzve, pokiaľ ide o posilnenie jeho odolnosti a urýchlenie znižovania objemu nesplácaných úverov a zároveň zlepšenie jeho schopnosti financovať rast.